Morten Bødskov (S), 2002-03-18:
For Socialdemokratiet har det altid været et vigtigt mål at støtte de frivillige foreningers arbejde og sikre erhvervslivet gode vækstvilkår.
Derfor har Socialdemokratiet altid stået i spidsen for en aktiv frivillighedspolitik, og vi deler derfor også lovforslagets intentioner på dette område. Ligeledes er gode vækstvilkår for erhvervslivet en socialdemokratisk mærkesag, og vi synes i al beskedenhed faktisk selv, at det er lykkes at forfølge mærkesagen ret godt.
Lovforslagets afsnit om momsfritagelse for almenvelgørende og almennyttige foreninger er i al væsentlighed en kopi af et tidligere forslag, der er fremsat af Socialdemokratiet og Det Radikale Venstre.
Forskellen ligger alene i regeringens ønske om også at hæve momsfritagelsesgrænsen for foreningerne.
Socialdemokratiet mener, at velgørende og almennyttige foreninger skal fritages for moms, når de sælger varer og ydelser til foreningens aktiviteter.
Vi mener, at foreningerne skal momsfritages og have mulighed for at bruge hele overskuddet til velgørende eller almennyttige formål. For det andet har det altså altid været Socialdemokratiets ønske at gøre foreningernes arbejde lettere i hverdagen.
Derfor mener vi også, at momsfritagelse er en lettelse for de mange frivillige foreningsledere, der daglig bruger masser af tid på frivilligt arbejde i foreningerne.
Det kan jo skjules, at de store idrætsorganisationer, særlig Dansk Idrætsforbund, har rettet en ret omfattende kritik af forslaget.
Et centralt punkt vedrører dokumentationen for foreningernes anvendelse af det overskud, de har sikret sig ved en momsfritaget aktivitet.
Noget tyder på, hvis man læser høringssvarene, at regeringens fremlagte model sagtens kunne laves noget mere smidig for foreningerne.
Det kunne være interessant at høre ministerens svar på denne kritik, for ministeren er vel enig med Socialdemokratiet i, at målet må være, at arbejdet nu gøres lettere for de frivillige foreninger.
Der er masser af mennesker, som gør et prisværdigt stykke arbejde i vores foreninger.
Det er visionerne med dette forslag, at det skal være bedre.
Det er også de visioner, som var i det tidligere fremsatte socialdemokratiske-radikale forslag, og vi er glade for, at de visioner med det her forslag nu er kopieret. Socialdemokratiet tilslutter sig også den del af forslaget, hvor grænsen for momsregistrering hæves til 50.000 kr. for virksomheder.
Det samme gælder ændringen i sommermomsfristen.
Det var jo den tidligere skatteminister, Frode Sørensen, som klart tilkendegav, at der skulle ses på dette spørgsmål, og det er tilfredsstillende, at den nuværende regering har valgt at tage ideerne til sig.
På det helt principielle plan er der jo ikke noget i vejen med kortere kredittider.
Det er jo faktisk den vej, udviklingen går i resten af samfundet, særlig efter introduktionen af nye, moderne betalingsformer.
Samtidig må skatteministeren jo også indrømme, at forslaget om længere kredittider ud over at give et rentetab også øger risikoen for restancer og tab til det offentlige.
Men det skal ikke afholde Socialdemokratiet fra at støtte forslaget.
Vi ser med ganske stor tilfredshed på, at regeringen med dette forslag gør socialdemokratiske ideer til sin egen politik, og Socialdemokratiet kan derfor støtte forslaget.